Hvad må man, og hvad må man ikke, hvis man er ude at flyve med sin drone – det fik elever på Vadum Skole torsdag svar på. Det var Nordjyllands Politi og Flyvestation Aalborg, der var mødt op på skolen for at holde oplægget for eleverne. -	Bødestraffen for at flyve med en drone ligger på 2-5000 kroner, siger Jesper Konttorp-Fredsgaard, som er politiassistent hos Nordjyllands Politi. -	Og så kommer erstatningskravet, som er meget større, og der har vi et eksempel på, at det kan koste op mod en halv million, hvis flytrafikken forsinkes i en time. Laver større skade end fugle Ikke nok med erstatningskravet for den forsinkede flytrafik, så kan der også komme yderligere erstatning, hvis man laver skader på flyene. Air Transport Wing i Aalborg har ofte træninger i lave højder omkring flyvestationen og er derfor udsatte for at ramme droneflyvninger. Selvom flyene ofte rammer en fugl, og den også laver noget skade, så kan det ikke sammenlignes med at ramme en drone. -	Fuglen er et blødt dyr, som kan lave stor skade, men dronen er en lille, hård genstand, som kan gå i en motor og give os nogle voldsomme skader, siger ”GOL”, der er pilot hos Air Transport Wing. Vil gerne forebygge Er der en drone i luften, kan GOL og de andre piloter ikke komme op at flyve. -	Tårnet i Aalborg ville simpelthen indstille alle flyvninger, indtil man har fundet ud af, hvor den drone er henne, og at den er på jorden igen, siger GOL. Grunden til, at man tager ud og fortæller om det til skoleeleverne er, at man kan gøre dem klogere på, hvad konsekvenserne er. -	Vi håber på, at vi kan forebygge. Det, vi allermindst vil, er at skulle ud og straffe og især ikke de unge mennesker, så vi håber, at vi har klædt dem lidt på i forhold til de regler, der er, siger politiassistent Jesper Konttorp-Fredsgaard.

Referat:
Det er ulovligt at flyve med sin drone over flyvestationen i Aalborg, og det kan få al flytrafikken stoppet, hvis man gør det.